ทองคำปิดทรงตัว
สัญญาทองคำตลาดนิวยอร์กปิดทรงตัวตลาดได้แรงหนุนจากอุปสงค์อินเดีย
13 พ.ย. 2555

สัญญาทองคำตลาดนิวยอร์กปิดทรงตัวตลาดได้แรงหนุนจากอุปสงค์อินเดีย
สัญญาทองคำตลาด COMEX (Commodity Exchange) ส่งมอบเดือนธ.ค.ปิดทรงตัวที่ 1,730.9 ดอลลาร์/ออนซ์ 
ตลาดทองคำได้รับแรงหนุนจากรายงานที่ว่า ความต้องการทองคำในอินเดียปรับตัวเพิ่มขึ้นในเทศกาลทิวาลัย หรือ "เทศกาลแห่งความสว่าง" ของศาสนาฮินดูในประเทศอินเดีย ซึ่งเริ่มขึ้นในช่วงต้นเดือนพ.ย. และเป็นเทศกาลที่ชาวอินเดียซื้อทองคำในปริมาณมากที่สุด
นอกจากนี้ ตลาดยังได้รับแรงหนุนจากการคาดการณ์ที่ว่ารัฐบาลญี่ปุ่นอาจจะใช้มาตรการกระตุ้นเศรษฐกิจเพิ่มเติม หลังจากเศรษฐกิจญี่ปุ่นหดตัวลง 3.5% ต่อปีในช่วงเดือนก.ค.-ก.ย. โดยเป็นการชะลอตัวลงครั้งแรกในรอบ 3 ไตรมาส เมื่อเทียบกับการคาดการณ์ของนักเศรษฐศาสตร์ภาคเอกชนที่คาดว่าเศรษฐกิจจะหดตัว 4.1%
อย่างไรก็ตาม ตลาดทองคำได้รับแรงกดดันจากความวิตกกังวลที่ว่า สหรัฐจะไม่สามารถหลีกเลี่ยงภาวะหน้าผาการคลัง หรือภาวะที่มาตรการปรับขึ้นภาษีและปรับลดงบรายจ่ายวงเงิน 6 แสนล้านดอลลาร์ของรัฐบาลสหรัฐจะเริ่มมีผลบังคับใช้ในต้นปีหน้า ซึ่งภาวะหน้าผาการคลังจะส่งผลให้เศรษฐกิจสหรัฐเข้าสู่ภาวะถดถอย